送仲寶叔赴秦幕
作者：王令
朝代：宋

paragraphs: 秦關千古有雄名，秦地寧時息戰爭。
草野英雄無敵國，朝廷勳德倚長城。
錦纒紅帕將軍府，紫電清霜武庫兵。
絕幕烽烟沉遠候，太平金鼓雜讙聲。
淮西司馬新恩重，魯國儒生舊望清。
黑膽赤心男子事，大弨長劍丈夫行。
待垂賈誼言餘餌，就試終軍請去纓。
縱不首傳函報死，亦須頸繫背笞生。
當年功業鯨鯢盡，振古勳名日月明。
莫嘆暫從紅幕去，待于歸望碧幢迎。
愚時若忝書功筆，未信燕然有舊銘。